Tuntematon henkilö pukeutui näyttelijä Matt Frewerin 1980-luvulla esittämän televisiohahmon Max Headroomin näköiseksi piraattilähetystä varten.
**Max Headroom -piraattilähetys** (engl. *Max Headroom broadcast signal intrusion*) oli kahteen chicagolaiseen televisioasemaan kohdistunut piraattiryhmän ilkivallanteko, joka tapahtui 22. marraskuuta 1987. Ilkivallantekijät onnistuivat tunkeutumaan ja pysyttelemään tv-asemien lähetysjärjestelmässä kolmen tunnin ajan. Ensimmäinen lähetys oli lyhyt ja keskeytti WGN-TV-aseman iltauutisten urheilukoosteen. Toinen lähetys tapahtui muutamaa tuntia myöhemmin PBS:n alaisuudessa toimivalla WTTW-asemalla, jossa se keskeytti Doctor Who -ohjelman jakson *Horror of Fang Rock* lähetyksen n. 90 sekunnin ajaksi. Piraattilähetyksen aikana esitettiin WGN-asemaa ja televisiolähetyksiä kohtaan kohdistuvaa parodiaa ja pilaa.

Piraattilähetykset
------------------

### WGN-TV

Ensimmäinen ilkivallanteko kohdistui WGN-TV:n Kanava 9:n suoraan uutiskoosteeseen *The Nine O'Clock News*. Urheilukooste Chicago Bearsin kotivoitosta Detroit Lionsia vastaan iltapäivän ottelusta keskeytyi, kun ruutu pimeni hetkeksi, jonka jälkeen ruutuun ilmestyi Max Headroomia imitoinut hahmo. Hahmon pää liikkui pyörivän väännetyn metallilevyn edessä ja ainoat äänitehosteet tulivat surisevista ja oskilloivista äänistä.

### WTTW

Myöhemmin samana iltana lähetetyn *Doctor Whon* jakson *Horror of Fang Rock* aikana WTTW joutui saman ilkivallantekijän kohteeksi. Erona WGN-aseman piraattilähetykseen oli lähetykseen saatu epäselvä ja katkeileva ääniraita. Raidalla Headroom-imitoija kutsui WGN:n tv-selostaja Chuck Swirskya modernin ajan liberaaliksi sekä huusi ja nauroi. Seuraavaksi hahmo lateli useita lausahduksia, kuten Max Headroomin New Coken mainoslauseen "Catch the Wave" (pitämällä parodiassa Pepsi-tölkkiä esillä) ja nojautui kameraa kohti. Tämän jälkeen hän lauleskeli *The Temptationsin* kappaletta Your love is fading sekä tv-ohjelma *Clutch Cargon* tunnussävelmää. Hahmo väitti myös lähetyksessä olevansa "kaikkien merkittävien maailmanuutislehtinörttien mestariteos" (viittaus WGN:n kirjaimiin **W**orld´s **G**reatest **N**ewspaper).

Piraattilähetyksen lopussa hahmo paljastaa takapuolensa, pitelee riisuttua naamaria kameran edessä ja ulvoo joidenkin henkilöiden jahtaavan häntä. Lähetys päättyy, kun sisäköksi pukeutunut apulainen läimäyttää tätä takapuoleen hahmon pyytäessä lisää, ja lähetys palaa takaisin Doctor Whon jaksoon 90 sekunnin tauon jälkeen.

Jälkiseuraukset
---------------

Piraattilähetys sai huomiota lehdistössä ja tapahtunutta käsiteltiin uutislähetyksessä (tv-asemat saivat kuvamateriaalia todisteeksi Doctor Who -jakson nauhoittaneilta katsojilta). Piraattilähetyksen nähneet katsojat ruuhkauttivat WTTW-aseman puhelinpalvelun lukuisilla soitoillaan kysyäkseen tapahtuneesta häiriöstä.

Yhdysvaltain telehallintovirasto FCC tutki asian tapahtuman jälkeen ja asetti mahdollisesti löytyville syyllisille rangaistuksia hakkeroinnista, muun muassa sakkorangaistuksista aina vankilatuomioon. Syyllisiä ei ole saatu kiinni.

Lähteet
-------

1. ↑  Max Headroom (1987) - Arvostelut: Tervetuloa 80-luvulle *Sarjat*.  1.7.2017. Leffatykki. Viitattu 24.10.2018.
2. ↑  11 Things You Didn’t Know About Max Headroom *News - Top News*.  2015. Heavy Metal. Viitattu 24.10.2018. (englanniksi)
3. ↑  Vincent, Brittany: MAX HEADROOM 101: WHO, WHAT, WHEN AND WHERE? *TV*.  11.5.2017. Syfy Wire (Syfy). Viitattu 24.10.2018. (englanniksi)
4. ↑  Bishop, Bryan: THE DEFINITIVE ORAL HISTORY OF 1980S DIGITAL ICON MAX HEADROOM *LIVE AND DIRECT*.  2.4.2015. The Verge. Viitattu 24.10.2018. (englanniksi)
5. 1 2 3 4 5 6 7 8 9  Berke, Jeremy: The Freakiest TV Hack of the 1980s: Max Headroom *Articles*.  7.7.2015. Atlas Obscura. Viitattu 24.10.2018. (englanniksi)
6. 1 2 3 4 5 6 7 8 9 10 11 12 13 14 15 16 17 18 19  Knittel, Chris: The Mystery of the Creepiest Television Hack *Article - Features*.  25.11.2013. Motherboard (Vice). Viitattu 8.10.2018. (englanniksi)
7. 1 2 3 4 5 6 7 8 9 10 11 12 13 14 15 16 17 18 19  Haskins, Caroline: Television's Most Infamous Hack Is Still a Mystery 30 Years Later *Article - Headroom Hacker*.  22.11.2017. Motherboard (Vice). Viitattu 8.10.2018. (englanniksi)
8. 1 2 3 4 5 6 7 8 9 10 11 12 13 14  The Infamous "Max Headroom" Incident  18.8.2001. Doctor Who in Chicago.  Arkistoitu 7.2.2002. Viitattu 8.10.2018. (englanniksi)
9. 1 2 3 4 5 6 7 8 9 10 11 12 13 14  Bogus 'Max Headroom' Interrupts Broadcasts On 2 Chicago Stations *News - Federal Law*.  24.11.1987. Philly (The Philadelphia Inquirer).  Arkistoitu 26.6.2016. Viitattu 8.10.2018. (englanniksi)
10. ↑  Curl, Joseph: 30 YEARS AGO TODAY: The Story Behind America’s Creepiest Unsolved TV Hack *News*.  22.11.2017. Dailywire.  Arkistoitu 25.10.2018. Viitattu 25.10.2018. (englanniksi)

Aiheesta muualla
----------------

* Häiriölähetys WGN-asemalla YouTubessa
* Häiriölähetys WTTW-asemalla (tekstitetty) YouTubessa
* Uutisraportit häiriölähetyksistä YouTubessa